ป่าไม้ตรวจต่อ ที่ดิน แม่ธนาธร หลัง ปารีณา ร้องกมธ.ปราบทุจริต
เจ้าหน้าที่เข้าพื้นที่ ไร่พรพัฒนา 2 ราชบุรี อ.จอมบึง ตรวจที่ดินนางสมพร จึงรุ่งเรืองกิจ เป็นวันที่ 2 หลังจากวันแรกตรวจไปแล้วประมาณ 1 พันไร่ เผย ส.ส.ปารีณาเป็นผู้ร้องกมธ.ฯ ภายหลังตัวเองถูกตรวจยึดที่ดินเขาสนฟาร์ม จากกรณีเมื่อวันที่ 19 ก.พ.63 น.ส.ปารีณา ไกรคุปต์ ส.ส.ราชบุรี เขต 3 พรรคพลังประชารัฐ ร้องต่อคณะกรรมาธิการ (กมธ.) ป้องกันและปราบปรามการทุจริตและประพฤติมิชอบ สภาผู้แทนราษฎร ที่มี พล.ต.อ.เสรีพิศุทธ์ เตมียเวส ส.ส.บัญชีรายชื่อ พรรคเสรีรวมไทย เป็นประธาน (กมธ.) ให้มีการตรวจสอบที่ดินของ นางสมพร จึงรุ่งเรืองกิจ มารดาของ นายธนาธร จึงรุ่งเรืองกิจ หัวหน้าพรรคอนาคตใหม่ ในพื้นที่หมู่ 14 ต.รางบัว อ.จอมบึง จ.ราชบุรี ซึ่งอยู่ห่างจากเขาสนฟาร์ม น.ส.ปารีณา ที่ถูกตรวจยึดพื้นที่ไปแล้วประมาณ 10 กิโลเมตร โดย น.ส.ปารีณา อ้างว่า ที่ดินของตนเองเข้าสู่กระบวนการยุติธรรมแล้ว แต่ที่ดินของมารดานายธนาธรยังไม่เข้าสู่กระบวนการยุติธรรม ประธานกรรมาธิการจึงเห็นว่าควรนำเรื่องนี้เข้าสู่การตรวจสอบของคณะกรรมาธิการเช่นเดียวกันจากนั้น วันที่ 20 ก.พ.63 ที่ห้องประชุม อบต.รางบัว อ.จอมบึง จ.ราชบุรี นายพัฒนะ ศิริมัย ผู้อำนวยการศูนย์ป่าไม้ราชบุรี พร้อมด้วยเจ้าหน้าที่จากกรมที่ดิน เจ้าหน้าที่ ส.ป.ก.จ.ราชบุรี อบต.รางบัว และผู้นำชุมชน ได้ร่วมประชุมวางแผนเข้าตรวจสอบที่ดินของ นางสมพร จึงรุ่งเรืองกิจ โดยมีตัวแทนของนางสมพรเป็นผู้มานำชี้แนวเขตในการตรวจสอบ พร้อมทั้งนำเอกสารสิทธิที่ดิน ไร่พรพัฒนา 2 ราชบุรี มาแสดงต่อเจ้าหน้าที่ประกอบด้วย เอกสารที่ดิน จำนวน 77 แปลง เนื้อที่ 3098 - 1- 27 ไร่ แบ่งเป็น โฉนด จำนวน 1 แปลง นส.3 ก จำนวน 55 แปลง นส.3 จำนวน 14 แปลง และ นส.2 จำนวน 7 แปลง เจ้าหน้าที่จะได้ทำการตรวจสอบโดยรอบพื้นที่ทั้งหมด จากนั้นจะนำมาขึ้นรูปแปลงเพื่อตรวจสอบว่าพื้นที่นั้นอยู่ในเขตป่าสงวนแห่งชาติ ป่าฝั่งซ้ายแม่น้ำภาชี เขตป่าไม้ถาวร และเขต ส.ป.ก. ทั้งหมดกี่ไร่ต่อมาเวลา 10.30 น. ผอ.ศูนย์ป่าไม้ราชบุรี พร้อมด้วยเจ้าหน้าที่จากกรมที่ดิน เจ้าหน้าที่ ส.ป.ก.จ.ราชบุรี อบต.รางบัว ผู้นำชุมชน และตัวแทนของ นางสมพร จึงรุ่งเรืองกิจ เป็นผู้มานำชี้แนวเขตในการเข้าตรวจสอบที่ดิน ไร่พรพัฒนา 2 ราชบุรี ตามเอกสารสิทธิที่ดินของนางสมพร ตามที่ น.ส.ปารีณา ร้องขอต่อที่ประชุมคณะกรรมาธิการ (กมธ.) ให้ตรวจสอบที่ดินของนางสมพรอย่างไรก็ตาม ผลการตรวจสอบการถือครองที่ดินของ นางสมพร จึงรุ่งเรืองกิจ มารดา นายธนาธร จึงรุ่งเรืองกิจ หัวหน้าพรรคอนาคตใหม่ จำนวน 77 แปลง เนื้อที่ 3098 - 1- 27 ไร่ วันที่ 20 ก.พ. จนถึงเวลา 18.45 น. เจ้าหน้าที่ได้มีการตรวจสอบพื้นที่ไปแล้วได้ประมาณ 1000 ไร่ คงเหลืออีก 2000 กว่าไร่ จึงมีการนัดหมายผู้เกี่ยวข้องตรวจสอบส่วนที่เหลือในวันที่ 21 ก.พ. ตั้งแต่เวลา 09.00 น. ซึ่งทางกรมป่าไม้ โดยศูนย์ป่าไม้ราชบุรี ได้กำหนดแนวทางการดำเนินงานไว้ในการกำหนดขอบเขตพื้นที่ซึ่งผู้ถือครองอ้างว่า มีเอกสารตามกฎหมายที่ดิน และขอบเขตพื้นที่ซึ่งยังไม่เข้าสู่กระบวนการปฏิรูปที่ดิน ซึ่งจะทำการตรวจสอบเอกสารตามกฎหมายที่ดิน กรณีเป็นเอกสารออกโดยชอบ ให้กันออกจากเขตป่าสงวนแห่งชาติ และเขตปฏิรูปที่ดินเพื่อเกษตรกรรม กรณีเป็นเอกสารออกโดยมิชอบ จะยกเลิกเพิกถอนเอกสาร และจะดำเนินคดีกับผู้มีส่วนเกี่ยวข้องในการออกเอกสาร พร้อมสั่งการให้ผู้ถือครองออกจากพื้นที่ หากฝ่าฝืนจะแจ้งความดำเนินคดีฐานบุกรุกพื้นที่ป่าสงวนแห่งชาติทั้งนี้ ที่ผ่านมา นางสมพร ถูกชาวบ้านร้องเรียนต่อศูนย์ดำรงธรรม อ.จอมบึง เพื่อขอให้นางสมพรคืนที่ดินที่เป็นป่าชุมชนให้กับชาวบ้าน ต่อมาได้มีการเข้าตรวจสอบ และนางสมพรยินที่จะคืนที่ดินให้กับชาวบ้านรวมกว่า 450 ไร่ โดยปัญหาเรื่องที่ดินของนางสมพรเกิดขึ้นมาก่อน แต่เมื่อมีการคืนพื้นที่ป่าชุมชนให้ชาวบ้านได้ใช้ประโยชน์แล้ว แต่ไม่มีการดำเนินคดีส่วนปัญหาเรื่องการถือครองที่ดินของ น.ส.ปารีณา บริเวณเขาสนฟาร์ม หมู่ 6 ต.รางบัว อ.จอมบึง เกิดขึ้นภายหลัง และจากการตรวจสอบพบว่า น.ส.ปารีณา บุกรุกพื้นที่ป่าจริง ทำให้ถูกกรมป่าไม้แจ้งความดำเนินคดี จึงเป็นที่มาให้ น.ส.ปารีณา ร้องต่อคณะกรรมาธิการ (กมธ.) ให้ดำเนินการตรวจสอบที่ดินของนางสมพรไปในแนวทางเดียวกัน.
เจ้าหน้าที่เข้าพื้นที่ ไร่พรพัฒนา 2 ราชบุรี อ.จอมบึง ตรวจที่ดินนางสมพร จึงรุ่งเรืองกิจ เป็นวันที่ 2 หลังจากวันแรกตรวจไปแล้วประมาณ 1 พันไร่ เผย ส.ส.ปารีณาเป็นผู้ร้องกมธ.ฯ ภายหลังตัวเอง
ที่ดินแม่ธนาธร,ที่ดินนางสมพร,สมพร จึงรุ่งเรืองกิจ,แม่ธนาธรรุกป่า,ไร่พรพัฒนา ราชบุรี,ที่ดิน ราชบุรี,ข่าวทั่วไป